**Радионица: ПЛАНИРАЊЕ ЛОКАЛНЕ АКЦИЈЕ- прикупљање података, формулисање проблема, циљева и задатака**

**ЦИЉ:**

Циљ ове радионице је да се ученици ближе упознају са важношћу континуираног прикупљања података и прецизног формулисања проблема, циљева и задатака.

**ЗАДАЦИ:**

* Прецизно дефинисање сваког проблема
* Формулисање циљева у односу на изабране проблеме
* Формулисање задатака у односу на постављене циљеве

**Mатеријал за рад:**

* Формулисање циља акције (Прилог бр. 1)
* Примери правилно и неправилно формулисаних циљева (Прилог бр. 2)
* Формулисање задатка акције (Прилог бр. 3)
* Примери правилно и неправилно формулисаних задатака (Прилог бр. 4)

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ОПИС АКТИВНОСТИ**

# Први корак

(Трајање: 5 минута)

Наставник/ца започиње час тако што подсећа ученике да су на прошлом часу излистали све кораке у планирању локалне акције Наставник/ца наглашава да увек када дефинишемо постојећи проблем, прикупљамо податке који могу бити од значаја за реализацију наше акције. Наставник/ца посебно истиче да је прикупљање података активност која треба да траје све време наше акције. Важност непрекидног прикупљања података огледа се у томе да увек морамо имати нове информације јер оне могу бити веома значајне за реализацију нашег плана. На тај начин можемо избећи неке непредвидљиве ситуације које могу угрозити акцију и тиме унапредити сам наш рад.

# Други кoрак

# (Трајање: 20 минута)

Наставник/ца каже ученицима да ће током овог часа свака група посебно наставити своје планирање по утврђеном редоследу. Наставник/ца им даје објашњење следећа два корака које ће потом реализовати у одвиру својих група.

Први од тих корака је **јасно и прецизно дефинисање проблема**. Најчешће је проблем којим се бавимо велики и потребан је велики број акција да би се он потпуно решио. Управо зато је веома битно добро проценити који је то део проблема којим се ми као група можемо бавити, која је то нека прва промена коју можемо изазвати. Од ученика се тражи да се фокусирају на онај део проблема који они мисле да могу решити својом акцијом.

Други корак подразумева дефинисање **циља** акције (Прилог бр. 1). Циљ представља одређену промену коју желимо да постигнемо решавањем постојећег проблема.

Циљеве треба МУДРО формулисати (МУДРО је скраћеница којом се водимо при постављању циљева) тако да буду:

М- мерљиви,

У- увремењени (временски одређени),

Д- достижни,

Р- реални,

О- одређени (специфични).

Приликом дефинисања циља водимо се питањем ШТА?- шта желимо да постигнемо, да променимо, шта је прави одговор на тај проблем итд. Да бисмо били сигурни да смо прецизно дефинисали циљ, треба имати на уму да морамо добро дефинисани циљ подразумева да одредимо следеће елементе: промену коју желимо да постигнемо, циљну групу и територију. Наставник/ца затим даје пример правилно и неправилно дефинисаног циља (Прилог бр.2).

Ученици се враћају у своје групе и наредних 10 минута раде на дефинисању проблема и циљева. Следи кратка презентација.

**Трећи кoрак**

(Трајање: 15 минута)

Након постављања циљева, наставник/ца објашњава следећи корак: постављање **задатака**. Задаци одговарају на питање КАКО, односно на који начин ћемо остварити циљеве, које активности ћемо реализовати. Сваки задатак представља корак ка остварењу циља и из задатака следе конкретне акције. Као и циљеви, и задаци треба да буду МУДРО постављени што значи да треба водити рачуна о следећем (Прилог бр. 3):

**Задаци** треба да буду

М- мерљиви,

У- увремењени (временски одређени),

Д- достижни,

Р- реални,

О- одређени (специфични).

Наставник/ца затим даје пример правилно и неправилно дефинисаног задатка (Прилог бр. 4).

Ученици се враћају у своје мале групе и дефинишу по два задатка. Следе кратке презентације групног рада.

**Четврти кoрак**

(Трајање: 5 минута)

Наставник/ца сумира причу о циљевима и задацима, наглашавајући да од тога како дефинишемо циљеве и задатке зависи и успешност осталих корака али и успешност саме акције.

## Прилог бр. 1

# Циљеви

**треба да буду:**

**M мерљиви**

**У увремењени**

**Д достижни**

**Р реални**

**О одређени**

# ЦИЉЕВИ

**у свом одређењу треба да укључи следеће елементе*:***

* ***СВЕ ПРОМЕНЕ КОЈЕ СЕ ЖЕЛЕ ОСТВАРИТИ***
* ***ЦИЉНУ ГРУПУ***
* ***ТЕРИТОРИЈУ НА КОЈОЈ СЕ РАДИ***

**Прилог бр. 2**

# Дефинисање циљева

ДОБро формулисан ЦИЉ:

Подизање свести младих о еколошким проблемима у *нашем граду* у току следеће школске године.

**Напомена:**

Препоручује се да наставник/ца уместо «нашег града» стави име града у коме живе.

Овај циљ је добар зато што је:

**M мерљив -** може се смислити како ћемо касније проверити да ли се свест младих о еколошким проблемима повећала или не.

**У увремењен -** поставља се реалан временски оквир

**Д достижан -** циљ не изгледа неостварљив, преамбициозно замишљен.

**Р реалан -** ученици га могу остварити, не превазилази њихове моћи.

**О одређен -** прецизира се циљна група и територија, које промене се желе остварити.

ЛОШЕ ФОРМУЛИСАНИ ЦИЉЕВИ:

Чист град.

Развијање еколошке свести људи.

Повећање демократичности код грађана.

Мање криминала у граду.

Подизање животног стандарда грађана.

## Прилог бр. 3

# ЗАДАЦИ

**треба да буду постављени тако да буду:**

**M мерљиви**

**У увремењени**

**Д достижни**

**Р реални**

**О одређени**

# Прилог бр. 4

## Дефинисање задатака

ДОБро формулисан ЗАДАТАК:

Организовање еколошке промотивне акције чишћења школског дворишта школе *«Петар Драпшин»*, 4. маја 2004. године, у периоду од 12 – 17 часова.

**Напомена:**

Препоручује се наставнику/ци да наведе уместо школе «Петар Драпшин» назив школе у коју ученици иду.

Задатак је добар зато што је:

**M мерљив** - може се утврдити колико је акција заиста трајала и колико је људи било у њу укључено.

**У увремењен** - трајање акције је прецизно одређено.

**Д достижан** - акција није преамбициозно замишљена.

**Р реалан** - ученици могу да организују ову акцију

**О одређен** - прецизирано је где се акција одиграва и у чему се састоји.

ЛОШЕ ФОРМУЛИСАН ЗАДАТАК:

Чишћење града

Организовање сталних акција чишћења школских дворишта.

Организовање трибина на тему демократије у Зајечару.